**บทที่ 1**

**บทนำ**

**1.1 ความสำคัญและความเป็นมาของปัญหา**

องค์การบริหารส่วนตำบลเป็นการปกครองท้องถิ่นไทยมีอำนาจหน้าที่ในการให้บริการประชาชนในท้องถิ่นตามกฎหมาย โดยจัดตั้งขึ้นตามพระราชบัญญัติสภาตำบล และองค์การบริหารส่วนตำบล พ.ศ. 2537 ซึ่งพระราชบัญญัติฉบับนี้ได้ส่งผลต่อการบริหารราชการแผ่นดินของไทยเป็นอย่างมาก เนื่องจากองค์การบริหารส่วนตำบลเป็นการปกครองส่วนท้องถิ่นที่มีความใกล้ชิดกับประชาชนมากที่สุด ครอบคลุมพื้นที่ส่วนใหญ่ของประเทศ ซึ่งนับเป็นเวลานานแล้วที่องค์การบริหารส่วนตำบลถูกจัดตั้งขึ้น และมีบทบาทหน้าที่ในการให้บริการประชาชนมากขึ้นตามลำดับ ซึ่งในการบริหารงานนั้นจะบริหารโดยมีผู้บริหาร ซึ่งมาจากการเลือกตั้งโดยตรงของประชาชนในพื้นที่ นับตั้งแต่มีการประกาศให้รัฐธรรมนูญแห่งราชอาณาจักรไทย พ.ศ. 2540 เป็นต้นมา จนถึงรัฐธรรมนูญแห่งราชอาณาจักรไทย พ.ศ. 2550 บทบาทอำนาจหน้าที่ความรับผิดชอบขององค์การบริหารส่วนตำบลได้มีการเปลี่ยนแปลงจากเดิมไปมาก เนื่องจากรัฐธรรมนูญทั้งสองฉบับได้ให้ความสำคัญกับการกระจายอำนาจให้แก่องค์กรปกครองส่วนท้องถิ่น โดยกำหนดกรอบความเป็นอิสระในการปกครองตนเองตามเจตนารมณ์ของประชาชน และความเป็นอิสระในการกำหนดนโยบายการปกครอง การบริหาร การบริหารงานบุคคล การเงินและการคลัง และมีอำนาจหน้าที่ของตนโดยเฉพาะ ดังนั้น องค์การบริหารส่วนตำบลยุคหลังประกาศใช้รัฐธรรมนูญ ฉบับปี พ.ศ. 2540 เป็นต้นมา จึงมีบทบาทหน้าที่อย่างกว้างขวาง โดยมิเพียงทำหน้าที่ในการให้บริการสาธารณะพื้นฐานแก่ประชาชนในท้องถิ่นเท่านั้น แต่ยังขยายบทบาทหน้าที่ออกไปรวมถึงการพัฒนาคุณภาพชีวิต และพัฒนาเศรษฐกิจ และสังคมของท้องถิ่นด้วย และเป็นองค์กรที่เปิดให้ประชาชนมีส่วนร่วมในการบริหาร และการตรวจสอบการปฏิบัติงานขององค์การบริหารส่วนตำบลเพิ่มมากขึ้น โดยพระราชบัญญัติกำหนดแผน และขั้นตอนการกระจายอำนาจให้แก่องค์กรปกครองส่วนท้องถิ่น กำหนดให้องค์การบริหารส่วนตำบลมีหน้าที่ในการให้บริการสาธารณะแก่ประชาชน 6 ด้าน ได้แก่ 1) ด้านโครงสร้างพื้นฐาน 2) ด้านส่งเสริมคุณภาพชีวิต 3) ด้านการจัดระเบียบชุมชน และ การรักษาความสงบเรียบร้อย 4) ด้านการวางแผนส่งเสริมการลงทุนพาณิชยกรรม และการท่องเที่ยว 5) ด้านบริหารจัดการ และการอนุรักษ์ทรัพยากรธรรมชาติและสิ่งแวดล้อม และ 6) ด้านส่งเสริมศิลปวัฒนธรรม ศาสนา จารีตประเพณี และภูมิปัญญาท้องถิ่น

ดังนั้น องค์การบริหารส่วนตำบลจึงมีบทบาทสำคัญอย่างมากที่จะนำพาให้ชุมชนและประชาชนในท้องถิ่นได้มีความสะดวกสบายในเรื่องของสาธารณูปโภคการศึกษาด้านเศรษฐกิจชุมชน การมีส่วนร่วมทางการเมือง การพึ่งพาตนเองในระดับพื้นฐาน เพราะไม่มีใครเข้าใจได้ดีเท่ากับคนในชุมชน โดยเฉพาะในวันที่ 28 พฤศจิกายน 2564 เป็นวันเลือกตั้งนายกองค์การบริหารส่วนตำบลและสมาชิกสภาองค์การบริหารส่วนตำบล พร้อมกันทั่วประเทศ จำนวน 5,300 แห่ง ผู้ที่มีชื่อในทะเบียนบ้านเขตพื้นที่องค์การบริหารส่วนตำบล(อบต.) ที่มีอายุ 18 ปีบริบูรณ์ขึ้นไป นับตั้งแต่ถูกหยุดชะงักและว่างเว้นการเลือกตั้งมาไม่น้อยกว่า 7 ปี ด้วยคำสั่งของคณะรักษาความสงบเรียบร้อยแห่งชาติ (คสช.) ที่สั่งให้งดการเลือกตั้งท้องถิ่นทั่วประเทศ ซึ่งถือได้ว่าหลังจากการเลือกตั้งจะเป็นการพิสูจน์การทำงานให้กับประชาชนของคณะผู้บริหารองค์การบริหารส่วนตำบลที่ได้รับการเลือกตั้งจากประชาชน เพราะที่ผ่านมาระบบการบริหารงานขององค์การบริหารส่วนตำบล ยังขาดความชัดเจน และขาดประสิทธิภาพ และประสิทธิผล ผู้บริหารท้องถิ่นยังมีความเข้าใจเกี่ยวกับการบริหารที่ไม่เพียงพอ ตลอดจนทัศนคติและค่านิยมของบุคลากรภาครัฐที่ไม่เอื้อต่อการให้บริการประชาชน และพัฒนาองค์กร ขาดการมีส่วนร่วมอย่างแท้จริงของประชาชนในท้องถิ่น อย่างไรก็ตาม องค์กรปกครองส่วนท้องถิ่นมักถูกตั้งข้อสงสัยว่ามีศักยภาพในการบริหารจัดการกับปัญหาที่เกิดขึ้นในท้องถิ่นของตนได้มากน้อยเพียงใด ดังนั้น ในการปฏิบัติงานร่วมกันระหว่างองค์กรปกครองส่วนท้องถิ่น และภาคประชาชนในปัจจุบันต้องทำให้เห็นว่ามีความร่วมมือกันอย่างแท้จริง (อรพิน สบโชคชัย และคณะ. 2543 : 24) สำหรับพื้นที่ตำบลทุ่งสมอเป็นพื้นที่ตำบลหนึ่งในอำเภอเขาค้อและมีการบริหารจัดการโดยการองค์การบริหารส่วนตำบลทุ่งสมอ โดยพื้นที่ตำบลทุ่งสมอในปัจจุบันมีการขยายตัวความเจริญเข้ามาในพื้นเป็นอย่างมากมีแหล่งท่องเที่ยวที่น่าสนใจเป็นเส้นทางผ่านของนักท่องเที่ยวและการดำเนินธุรกิจต่างๆเพื่อรายได้ที่เข้ามาในครอบครัวนอกจากการทำไร่ดังนั้นทำให้ผู้วิจัยสนใจในพื้นที่ของตำบลทุ่งสมอที่มีโอกาสการพัฒนาโดยหลังจากมีการเลือกตั้งแล้วองค์การบริหารส่วนตำบลจะมีนโยบายหรือการพัฒนาในชุมชนของตำบลทุ่งสมอเพื่อให้เกิดการพัฒนาต่อไปอย่างไรผู้วิจัยจึงสนใจที่จะศึกษาทัศนคติของประชาชนต่อการบริหารจัดการชุมชนขององค์การบริหารส่วนตำบล ในพื้นที่ตำบลทุ่งสมอ อำเภอเขาค้อ จ.เพชรบูรณ์เพื่อแนวทางพัฒนาการบริหารจัดการชุมชนต่อไป

**1.2 วัตถุประสงค์ของการวิจัย**

ในการศึกษาวิจัยครั้งนี้เรื่องทัศนคติของประชาชนต่อการบริหารจัดการชุมชนท้องถิ่นขององค์การบริหารส่วนตำบล : กรณีศึกษา ตำบลทุ่งสมอ อำเภอเขาค้อ จ.เพชรบูรณ์ โดยมีวัตถุประสงค์ ดังนี้

2.1 ศึกษาทัศนคติของประชาชนต่อการบริหารจัดการชุมชนขององค์การบริหารส่วนตำบลในพื้นที่ตำบลทุ่งสมออำเภอเขาค้อ จ.เพชรบูรณ์

2.2 ศึกษาแนวทางพัฒนาชุมชน ในพื้นที่ตำบลทุ่งสมอ อำเภอเขาค้อ จ.เพชรบูรณ์

**1.3 ขอบเขตของการศึกษา**

ในการศึกษาวิจัยในครั้งนี้ผู้วิจัยได้กำหนดขอบพื้นที่ตำบลทุ่งสมอ อำเภอเขาค้อ จ.เพชรบูรณ์ จำนวนจำนวน 100 คน

**1.4 นิยามศัพท์เฉพาะ**

1.4.1 ทัศนคติของประชาชน หมายถึง ความคิดเห็นของประชาชนที่มีความเห็นต่อการบริหารจัดการชุมชนท้องถิ่นขององค์การบริหารส่วนตำบล

1.4.2 การบริหารจัดการชุมชนท้องถิ่น หมายถึง บริหารและการจัดการในชุมชนท้องถิ่นโดย อาศัยหลักธรรมาภิบาล เพื่อนำไปสู่เป้าหมายคือคุณภาพชีวิตที่ดีของประชาชน ซึ่งจะมุ่งเน้นกระบวนการมีส่วนร่วมของชุมชน ให้ชุมชนเป็นผู้นำเสนอปัญหาและความต้องการของชุมชนเอง โดยคณะผู้บริหารและองค์การบริหารส่วนตำบลเป็นผู้สนับสนุนและจัดทำเป็นแผนพัฒนาท้องถิ่น

1.4.3 องค์การบริหารส่วนตำบล หมายถึง หน่วยการปกครองท้องถิ่นที่จัดตั้งขึ้นตามพระราชบัญญัติสภาตำบล และองค์การบริหารส่วนตำบล พ.ศ. 2537 และแก้ไขเพิ่มเติม (ฉบับที่ 3) พ.ศ. 2542 มีฐานะเป็นนิติบุคคล และเป็นราชการส่วนท้องถิ่น โดยราษฎรเลือกตั้ง ผู้แทนแต่ละหมู่บ้านเข้าไปเป็นสมาชิกสภาองค์การบริหารส่วนตำบล มีอำนาจหน้าที่ตัดสินใจไปในการบริหารงานของตำบล ตามที่กฎหมายกำหนดไว้ซึ่งมีผลใช้บังคับตั้งแต่วันที่ 2 มีนาคม 2538 (โกวิทย์ พวงงาม และ ปรีดี โชติช่วง, 2539: 9)

**1.5 ประโยชน์ที่คาดว่าจะได้รับ**

1.5.1 หน่วยงานในชุมชนสามารถนำข้อมูลด้านทัศนคติของประชาชนต่อบริหารการจัดการชุมชนไปเป็นแนวทางการพัฒนาหรือศึกษาความต้องการของประชาชนชุมชนในท้องถิ่น เช่น สำนักงานพัฒนาชุมชน องค์กรปกครองส่วนท้องถิ่นและโรงเรียน

1.5.2 สามารถนำผลวิจัยต่อยอดในงานวิจัยเพื่อให้เกิดการพัฒนาท้องถิ่นต่อไปได้